Leépíti jászberényi porszívógyártását és hűtőgyártásának nagy részét az Electrolux - közölte a cég. A döntés mintegy 800 dolgozót érint, úgy tudjuk, ezekben a percekben közlik velük a hírt.

Nem csak ebben az üzemben lesznek elbocsátások, a leépítésekkel kapcsolatban megkezdik a tárgyalásokat a szakszervezetekkel. A cég oldalán az olvasható, hogy nőttek a költségek, ezért ésszerűsíteni kell a rendszert. Az átszervezés és a termelés-átirányítás 2020-tól kezdődik.

A közleményből az is kiderül, hogy Nyíregyházán közben 100 millió eurót költ a társaság automatizálásra, hogy növelje versenyképességét. A városban csúcskategóriás hűtők készülnek. Közben kiderült, hogy Jászberényben a fagyasztóládák és a felülfagyasztós hűtők gyártásával hagynak fel 2020-tól. Az ezeket helyettesítő termékeket pedig külső partnerekkel készíttetik. Ugyanez történik majd a porszívókkal is.

A cég szerkesztőségünknek küldött közleményében azt közölte, az Electrolux Group felső kategóriás termékei tekintetében a kiváló minőséget nyújtó, magas hatékonyságú üzemeit fejleszti, míg azon termékek esetében, ahol a magas minőség és hatékonyság leginkább külső gyártókkal való együttműködés által érhető el, az Electrolux a gyártást külső partnereinek szervezi ki.

Megszólalt a Pénzügyminisztérium is, azt írták, fokozott figyelemmel kísérik a dolgozók sorsát, az elbocsátással érintett munkavállalók mielőbbi elhelyezkedését. Kitértek arra is, hogy Jász-Nagykun-Szolnok megyében mintegy 5 ezer betöltetlen versenypiaci álláshely van a Nemzeti Foglalkoztatási Szolgálat augusztus végi adatai szerint.

Kerestük a Vasas Szakszervezeti Szövetséget, amint válaszolnak kérdéseinkre, cikkünket frissítjük.